SKRIFTLIG FORESPØRGSEL E-2945/00

af Dirk Sterckx (ELDR) til Kommissionen

(19. september 2000)

Om: Supplerende svar på forespørgsel E-1021/00 om det tyske og belgiske travforbunds overtrædelser af fællesskabslovgivningen

Kommissionen oplyser i svaret på skriftlig forespørgsel E-1021/00(1), at den ikke er orienteret om de problemer, jeg nævner, og at den vil efterforske spørgsmålene hos de kompetente myndigheder. Kommissionen meddeler, at den vil svare mig direkte, når den har et resultat. Jeg har til dato ikke modtaget nogen supplerende oplysninger fra Kommissionen.

Har Kommissionen nu modtaget de ønskede oplysninger fra medlemsstaterne? Er der i bekræftende fald tale om overtrædelser af fællesskabslovgivningen? Hvornår forventer Kommissionen i benægtende fald at modtage oplysningerne, og hvornår vil den informere os yderligere?

(1) EFT C 374 E af 28.12.2000, s. 200.

Samlet svar afgivet på Kommissionens vegne af David Byrne på skriftlige forespørgsler E-2945/00, E-2946/00 og E-2947/00

(7. november 2000)

I forbindelse med svaret på det ærede medlems skriftlige forespørgsel E-1021/00 påtog Kommissionen sig at rette henvendelse til de pågældende myndigheder. Desuden redegjorde Kommissionen for fællesskabslovgivningens rammebestemmelser vedrørende opdræt af enhovede dyr og påpegede de forholdsvis begrænsede beføjelser, Kommissionen råder over med hensyn til godkendelse af organisationer og foreninger for opdrættere i medlemsstaterne.

Efter anmodning fra Kommissionen meddelte de tyske myndigheder officielt denne, at de havde gennemgået stambogsreglerne hos det tyske travforbund (Hauptverband für Traber-Zucht und -Rennen e.V.), og at de anså disse for at være i overensstemmelse med tysk lovgivning om dyreopdræt.

Kommissionen har endnu ikke modtaget et officielt svar fra de belgiske myndigheder, idet der i den skriftlige forespørgsel E-2946/00 specifikt henvises til det belgiske travforbund (De Belgische Draffederatie), som ifølge de oplysninger, Kommissionen indtil videre har modtaget fra de kompetente myndigheder, trådte i likvidation den 22. januar 1997 og mistede sin officielle godkendelse den 7. februar 1997.

Ifølge de modtagne oplysninger udgør de afgifter, som er nævnt i de skriftlige forespørgsler E-2946/00 og E-2947/00, en registreringsafgift. Afgifter, der opkræves i forbindelse med registreringsforanstaltninger såvel i Belgien og Tyskland, er helt klart ikke undergivet fællesskabslovgivningen, men udgør en del af de interne procedurer i de pågældende foreninger og diskriminerer ikke opdrættere i andre medlemsstater. De højere registreringsafgifter for importerede og eksporterede heste afspejler de ekstra tjenester, der ydes de pågældende opdrættere, som er medlemmer af sammenslutningerne, med det formål at sikre en fortløbende identificering af de heste, der eksporteres til eller importeres fra en anden medlemsstat.

Travforbundene i både Tyskland og Belgien har ingen ret til at udstede dyresundhedscertifikater, jf. Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1). Udstedelse af dyresundhedscertifikater henhører under de officielle veterinærtjenesters kompetence. Supplerende sundhedskrav med henblik på registrering af heste eller godkendelsen af heste som egnede til opdræt er ikke undergivet fællesskabslovgivningen.

(1) EFT L 224 af 18.8.1990.